กรมชลประทาน เตรียมเครื่องมือ รถน้ำ รถขุด พร้อมช่วยเหลือประชาชนประสบภัยแล้ง ควบคู่การจ้างงาน
นายประพิศ จันทร์มา อธิบดีกรมชลประทาน กล่าวว่า กรมชลประทานได้ประสานงานกับจังหวัดที่เกี่ยวข้องและหน่วยงานท้องถิ่น ร่วมเฝ้าระวังในพื้นที่เสี่ยงน้ำแล้งและลงพื้นที่พบปะกับประชาชนที่ได้รับผลกระทบโดยจัดเตรียมเครื่องมือ รถน้ำและรถขุดเพื่อเข้าไปช่วยเหลือประชาชนที่ขาดแคลน ควบคู่กับการจ้างงานด้านชลประทาน กรมชลประทาน ขอเชิญชวนพี่น้องเกษตรกรและประชาชนทั่วไป เข้าร่วมโครงการจ้างแรงงานชลประทาน ปีงบประมาณ 2564 จำนวน 94,000 คน ภายใต้มาตรการช่วยเหลือเกษตรกรที่ได้รับผลกระทบจากภัยแล้งและโรคโควิด-19 ตามนโยบายการช่วยเหลือของกระทรวงเกษตรและสหกรณ์ โดยสามารถติดต่อสอบถาม หรือสมัครได้ที่โครงการชลประทานใกล้บ้าน หรือสอบถามรายละเอียดเพิ่มเติมทางสายด่วนชลประทานบริการประชาชน หมายเลข 1460นอกจากนี้ กรมชลประทาน ยังมีแผนพัฒนาแหล่งน้ำและยังร่วมกับการประปานครหลวง ควบคุมค่าความเค็มขณะน้ำทะเลหนุน บริหารจัดการน้ำจากเขื่อนหลักในลุ่มน้ำเจ้าพระยาให้สอดคล้องกับสถานการณ์ โดยประเมินน้ำต้นทุน พร้อมวางแผนการใช้น้ำอย่างประหยัด ให้เพียงพอสำหรับหน้าแล้งไปจนถึงต้นฤดูฝน